Последњи број "Мика Миша" који је изашао у континуитету био је број 504. Он се појавио у петак, 4. априла 1941. године, два дана пре шестоаприлског бомбардовања Београда. Ово, међутим, није био крај листа који је током непрекидног шестогодишњег излажења постао један од најпопуларнијих стрип магазина на овим просторима. Сасвим неочекивано, 8. октобра 1941. године појавио се у окупираном Београд и 505. број. Судећи према огласу објављеном на десетој страни: „Двадесетосма свеска Крње излази у четвртак, 10. априла“, лист је вероватно већ био графички припремљен, а накнадно је промењен само датум на насловној страни. Овај последњи број „Мике Миша“ донео је наставке сторија започетих у претходним бројевима и прве две табле нове епизоде „Тарзана“. Ниједан од објављених стрипова није био завршен.